Komisijos sprendimas
1999 m. balandžio 23 d.
dėl bendrojo techninio reglamento, skirto skaitmeninio patobulinto belaidžio nuotolinio ryšio (DECT) įrenginių prieigai prie skaitmeninio visuminių paslaugų tinklo (ISDN)
(pranešta dokumentu Nr. C(1999) 1999)
(tekstas svarbus EEE)
(1999/310/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. vasario 12 d. Europos Parlamento ir Tarybos direktyvą 98/13/EB dėl telekomunikacijų galinių įrenginių ir palydovinių antžeminių stočių įrangos, taip pat dėl abipusio jų atitikties pripažinimo [1], ypač į jos 7 straipsnio 2 dalies antrą įtrauką,
(1) kadangi Komisija patvirtino priemonę, nustatančią, kokio tipo galiniams įrenginiams bendrasis techninis reglamentas turi būti priimtas, kartu pagal 7 straipsnio 2 dalies pirmą įtrauką apibrėžiant jo taikymo sritį,
(2) kadangi turėtų būti patvirtinti atitinkami darnieji standartai arba jų dalys, įgyvendinantys esminius reikalavimus, kurie turės būti pakeisti bendraisiais techniniais reglamentais;
(3) kadangi užtikrinant, kad gamintojai ir toliau galėtų patekti į rinkas, reikia numatyti pereinamojo laikotarpio priemones, taikytinas įrenginiams, patvirtintiems pagal nacionalinius tipo patvirtinimo reglamentus;
(4) kadangi, kaip numatyta Direktyvos 98/13/EB 29 straipsnio 2 dalyje, pasiūlymas buvo pateiktas Telekomunikacijų įrangos tvirtinimo komitetui (TĮTK);
(5) kadangi šiuo sprendimu priimamas bendrasis techninis reglamentas atitinka TĮTK nuomonę,
PRIĖMĖ ŠĮ SPRENDIMĄ:
1 straipsnis
1. Šis sprendimas taikomas galiniams įrenginiams, skirtiems prijungti prie viešojo telekomunikacijų tinklo ir įtrauktiems į 2 straipsnio 1 dalyje nurodyto darniojo standarto taikymo sritį.
2. Šiuo sprendimu nustatomas bendrasis techninis reglamentas, taikomas DECT prijungimo prie ISDN reikalavimams.
2 straipsnis
1. Bendrajame techniniame reglamente pateikiamas darnusis standartas, parengtas atitinkamos standartizacijos įstaigos, tinkamu mastu įgyvendinant Direktyvos 98/13/EB 5 straipsnio c-g punktuose nurodytus esminius reikalavimus. Nuoroda į standartą pateikiama I priede, išskyrus II priede nustatytus reikalavimus.
2. Galiniai įrenginiai, kuriems taikomas šis sprendimas, turi atitikti arba šio straipsnio 1 dalyje minimą bendrąjį techninį reglamentą, arba Komisijos sprendimuose 98/515/EB [2] ir 97/523/EB [3] apibrėžtus bendruosius techninius reglamentus. Be to, jie turi atitikti Direktyvos 98/13/EB 5 straipsnio a ir b punktuose nurodytus esminius reikalavimus ir visų kitų taikytinų direktyvų, ypač Tarybos direktyvų 73/23/EEB [4] ir 89/336/EEB [5], reikalavimus.
3 straipsnis
Notifikuotosios įstaigos, kurioms yra skirta atlikti Direktyvos 98/13/EB 10 straipsnyje nurodytas procedūras, galiniams įrenginiams, kuriems taikomas šio sprendimo 1 straipsnio 1 punktas, taiko arba I priede, arba Sprendimų 98/515/EB ir 97/523/EB prieduose nurodytus darniuosius standartus arba užtikriną jų taikymą.
4 straipsnis
Šis sprendimas skirtas valstybėms narėms.
Priimta Briuselyje, 1999 m. balandžio 23 d.